Petro le Ananiase ba ile ba Bolela Maaka​—Ke Eng Seo re ka Ithutago Sona? | Ruta Bana
Bjalo ka ge o tseba, maaka ke selo seo o se bolelago o tseba gore ga se therešo. Na o kile wa bolela maaka?— * Gaešita le batho ba bagolo bao ba ratago Modimo le bona ba ile ba bolela maaka. Mohlomongwe o tseba motho yo mongwe ka Beibeleng yo a ilego a bolela maaka. Leina la gagwe ke Petro, yo mongwe wa baapostola ba 12 ba Jesu. Anke re kwe gore ke ka baka la’ng a ile a bolela maaka.
Ka morago ga ge Jesu a golegilwe, o ile a išwa legaeng la moperisita yo a phagamego. E be e le ka masa. Petro o ile a tsena lapeng la moperisita ntle le go lemogwa. Seetšeng sa mollo, ngwanenyana wa mohlanka wa lapeng la moperisita yo a ilego a dumelela Petro go tsena o ile a mo lemoga. O ile a re: “Le wena o be o na le Jesu.” Petro, ka poifo o ile a re o be a se na le yena.
Beibele e re ka morago “ngwanenyana yo mongwe [o ile] a mo lemoga.” O ile a re: “Motho yo o be a na le Jesu.” Petro o ile a gana gape. Ka morago ga nakwana, ba bangwe ba ile ba ya go Petro ba re: “Ruri le wena o yo mongwe wa bona.”
Petro o ile a tšhoga. Ka gona, o ile a bolela maaka ka lekga la boraro, a re: “Motho yo ga ke mo tsebe!” Mogogonope o ile wa lla. Jesu o ile a lebelela Petro, gomme Petro a gopola gore diiri tše sego kae pejana, Jesu o be a mmoditše gore: “Pele mogogonope o lla wena o tla ntatola gararo.” Petro o ile a lla gabohloko. O be a itshola kudu!
Na selo sa mohuta woo se ka go diragalela?— O ka re o le sekolong, wa kwa barutwana ba bolela ka Dihlatse tša Jehofa. Yo mongwe a ka re: “Ga di dumediše folaga.” Yo mongwe a ka oketša ka gore: “Ga di lwele naga ya tšona.” Yo mongwe gape a ka re: “Ge e le gabotse ga se Bakriste, ka gobane ga di keteke Keresemose.” Gomme yo mongwe a retologela go wena, a botšiša gore: “Na ga o yo mongwe wa Dihlatse tša Jehofa?” O be o tla re’ng?—
O swanetše go itokišeletša go nea karabo e kwagalago pele seo se ka direga. Petro o be a se a itokiša. Ge kgateletšo e tšwelela, o ile a bolela maaka! Lega go le bjalo, o ile a itshola kudu ka seo a se dirilego, gomme Modimo o ile a mo lebalela.
Ananiase, e lego yo mongwe wa barutiwa ba pele ba Jesu, le yena o ile a bolela maaka. Eupša Modimo ga se a ka a lebalela yena goba mosadi wa gagwe, Safira. Safira o ile a dumelelana le monna wa gagwe gore ba bolele maaka. Anke re bone gore ke ka baka la’ng Modimo a se a lebalela Ananiase le Safira.
Matšatši a 10 ka morago ga gore Jesu a boele go Modimo legodimong, batho ba 3 000 ba ile ba kolobetšwa Jerusalema. Ba bantši ba be ba etšwa dinageng tša kgole go tlo keteka Monyanya wa Pentekoste, gomme ka morago ga gore e be barutiwa ba Jesu, ba be ba nyaka go dula lebakanyana e le gore ba ithute ka tumelo ya bona e mpsha. Ba bangwe ba barutiwa ba Jesu ba ile ba diriša tšhelete ya bona gore ba ba hlokomele.
Ananiase le mosadi wa gagwe ba ile ba rekiša thoto e le gore ba hwetše tšhelete ya go hlokomela bao ba bego ba sa tšwa go kolobetšwa. Ge Ananiase a tliša tšhelete go baapostola, o ile a re e be e feletše. Eupša e be e se ya felela! O ile a ipolokela e nngwe ya tšhelete yeo! Modimo o ile a utollela Petro ka seo, ka gona Petro a botša Ananiase gore: “O forile Modimo, e sego batho.” Ka yona nako yeo, Ananiase o ile a wela fase a hwa! Mo e ka bago diiri tše tharo ka morago, mosadi wa gagwe o ile a fihla. A sa tsebe seo se diragaletšego monna wa gagwe, le yena o ile a bolela maaka gomme a wela fase a hwa.
Ruri ye ke thuto e bohlokwa kudu: Go bolela therešo go bohlokwa! Ee, ka moka re swanetše go ithuta yona! Le gona, ka moka re dira diphošo, kudukudu ge re sa le ba banyenyane. Na ga o thabišwe ke gore Jehofa o a go rata le gore o tla go lebalela go swana le Petro?— Eupša gopola, re swanetše go bolela therešo. Ka gona, ge e ba re ka dira phošo e kgolo ya gore re bolele maaka, re swanetše go kgopela Modimo gore a re lebalele. Se ke seo Petro a swanetšego go ba a ile a se dira, gomme o ile a lebalelwa. Ge e ba re leka ka thata gore re se sa bolela maaka le ka mohla, Modimo le rena o tla re lebalela!
Ditiro 2:38-42; 4:32-37; 5:1-11
mailto:?body=Petro le Ananiase ba Ile ba Bolela Maaka—Ke Eng Seo re ka Ithutago Sona?%0a%0ahttps%3A%2F%2Fwww.jw.org%2Ffinder%3Fdocid%3D2013168%26wtlocale%3DSE%26srcid=share⊂ject=Petro le Ananiase ba Ile ba Bolela Maaka—Ke Eng Seo re ka Ithutago Sona?